Eżami li jikkwalifika għall-Post ta' Security Guard fis-Servizz Pubbliku ta' Malta Id-Direttur tal-Eżamijiet u l-Bord tal-Eżamijiet Pubbliċi Lokali qed jilqgħu applikazzjonijiet għal eżami kompetittiv għal uffiċjali pubbliċi li huma interessati japplikaw għall-Post ta' Security Guard fis-Servizz Pubbliku ta' Malta. Sabiex persuna tkun eliġibbli għall-Post ta' Security Guard fis-Servizz Pubbliku ta' Malta, tkun trid toqgħod għall-eżamijiet kemm tal-Malti u tal-Ingliż (kull eżami jkollu massimu ta' 100 marka li jkunu soġġetti għal pass mark globali ta' 100). Applikazzjonijiet mill-kandidati għall-ingaġġ ta' Security Guard jintlaqgħu u jiġu proċessati direttament mill-Ministeru kkonċernat, meta dan jiftaħ sejħa għall-applikazzjonijiet rilevanti. Is-salarju Is-salarju għall-Post ta' Security Guard huwa ta' Salarju Skala 16, li fis-sena 2021 huwa ta' €14,306 fis-sena, li jiżdied b'€263 sa massimu ta' €15,884. Persuna fil-grad ta' Security Guard titla' fi Skala 15 (ekwivalenti għal €15,263 fis-sena, li jitla' b'żidiet annwali ta' €298 sa massimu ta' €17,051) wara ħames (5) snin servizz fil-grad, u għal Skala 14 (ekwivalenti għal €16,361 fis-sena, li jitla' b'żidiet annwali ta' €316.83 sa massimu ta' €18,262) wara ħames (5) snin oħra ta' servizz fi Skala 15, dejjem jekk tkun qdiet dmirha b'mod sodisfaċenti. Ir-rekwiżiti tal-eliġibbiltà Sal-ħin u d-data tal-għeluq ta' din is-sejħa għall-applikazzjonijiet, l-applikanti għandhom ikunu Uffiċjali Pubbliċi fis-Servizz Pubbliku ta' Malta jew Uffiċjali Pubbliċi fis-Servizz Pubbliku ta' Malta li huma mislufin/detailed/deployed/attached ma' Organizzazzjonijiet fis-Settur Pubbliku li s-salarju tagħhom ma jkunx ogħla minn Skala 15 u li jkunu kkonfermati fl-iskala tagħhom. L-eżami tal-kitba L-eżami jikkonsisti f'żewġ eżamijiet bil-miktub, kull wieħed ta' siegħa u nofs (11⁄2), maħsuba biex joħorġu l-ħila tal-kandidati li jifhmu u jesprimu ruħhom bil-Malti u bl-Ingliż (kull eżami jkollu massimu ta' 100 marka li jkunu soġġetti għal pass mark globali ta' 100). Għall-gwida tal-kandidati, kopja tas-sillabu tista' tinkiseb minn fuq is-sit elettroniku: Ir-riżultat jibqa' jgħodd għal tliet snin mid-data tal-pubblikazzjoni. Il-kandidati jistgħu jagħżlu li jerġgħu joqgħodu għal dawn l-eżamijiet f'sessjonijiet sussegwenti. F'dan il-każ, tiġi kkunsidrata l-ogħla marka. L-eżami bil-miktub jitmexxa mid-Direttur tal-Eżamijiet u l-Bord tal-Eżamijiet Pubbliċi Lokali. Il-Bord tal-Eżamijiet Pubbliċi Lokali jkollu s-setgħa li jiddeċiedi x'għandu jsir minnufih dwar kandidat li, waqt l-eżami, jinstab ħati ta' xi nuqqas jew ksur tar-regolamenti li jkunu tqassmu lill-kandidati. Il-Bord tal-Eżamijiet Pubbliċi Lokali jżomm id-dritt li jannulla l-eżami jekk tinsab xi irregolarità in konnessjoni miegħu. L-eżami kollu jista' jiġi annullat, ukoll jekk l-irregolarità li tinsab tkun dwar suġġett wieħed biss jew stadju partikolari tal-eżami. Id-Direttur tal-Eżamijiet jippubblika r-riżultat tal-eżami bil-miktub, liema riżultat jiġi esebit fuq in-noticeboard tad-Dipartiment tal-Eżamijiet, il-Furjana, u dik taċ-Ċentru tal-Eżamijiet, ir-Rabat, Għawdex. Avviż dwar il-ħruġ tar-riżultat tal-eżami jidher fuq is-sit tad-Dipartiment tal-Eżamijiet li huwa www.myexams.gov.mt u jintbagħat ukoll SMS lill-kandidati li jkunu qagħdu għall-eżami u li jkunu ssottomettew numru tal-telefon ċellulari u indirizz elettroniku validu mal-applikazzjoni tagħhom. Talba għar-reviżjoni ta' karti tal-eżamijiet għandha tiġi sottomessa lid-Direttur tal-Eżamijiet fi żmien għaxart ijiem (10) ta' xogħol mid-data tal-avviż imsemmi f'paragrafu 4.6. Sottomissjoni tal-applikazzjonijiet L-applikanti għandhom japplikaw permezz tal-Portal tar-Reklutaġġ tal-Ministeru għall-Edukazzjoni u x-Xogħol (https://edurecruitment.gov.mt). L-applikazzjonijiet, flimkien ma': (i) Service and Leave Record Form aġġornat (GP47); (ii) miżata tal-eżami ta' €9.30 (mhux rifondibbli) għandhom jiġu sottomessi online fuq is-sit (https://edurecruitment.gov.mt) mill-Ġimgħa, 29 ta' Jannar 2021, sa mhux aktar tard minn nofsinhar (Ħin Ċentrali Ewropew) tat-Tnejn, 15 ta' Frar 2021. Applikanti prospettivi huma mwissija biex ma jistennewx sal-aħħar ġurnata biex jissottomettu l-applikazzjoni tagħhom minħabba l-possibbiltà ta' xi ħsara jew staġnar fl-internet u li jistgħu jwasslu għal diffikultajiet fis-sottomissjoni tal-applikazzjoni. L-applikanti għandhom jiżguraw li wara s-sottomissjoni tal-applikazzjoni tagħhom, għandhom iżommu kopja tal-irċevuta mibgħuta lilhom permezz ta' email, bħala referenza. L-applikanti jkunu meqjusa li jkunu applikaw sad-data u l-ħin tal-għeluq, biss jekk ikollhom din l-irċevuta. Applikazzjonijiet li ma jaslux fiż-żmien speċifikat ma jiġux ikkunsidrati. Direttur tal-Eżamijiet